« Желбіре, Жеңістің жалауы»-онлайн концерт.

 Біз соғысты көрген жоқпыз,

 Естідік,

 Соғыс үні жетім болып, жесір болып,

 Тұратындай әлі бізге естіліп – деп ақын жырлағандай соғыс салған жара әлі күнге дейін миллиондардың жүрегінде. Отан үшін, туған жер үшін жан алысып, жан беріскен қан қилы соғыста талай боздақ өз өмірін құрбан етті. Осы орайда Бауыржан Момышұлы атамыздың айтқан осы бір сөзді тілге тиек етпекпін,

 «Біздің жүрегіміз темір емес. Бірақ біздің кек отымыз қандай темірді болса да ерітіп, күйдіріп жібере алады. Біздің үрейді жеңетін ең күшті қаруымыз бар, ол – Отанға деген сүйіспеншілік.» Иә, осы Отанға деген сүйіспеншілік емес пе еді осыдан 75 жыл бұрын сұрапыл соғысты жеңіуге күш берген. Қай заманда болмасын қайсар бабаларымыз ел басына күн туғанда жанын пида еткен, оған тарих куә. Ұлы Жеңісті жақындату үшін қазақтың қосқан үлесі зор!

 9- мамыр –Жеңіс күні- қымбатты, қуанышты да қайғылы, ерлік пен даңқтың жарқын көрінісі болып табылатын мәртебелі мейрам. Жыл сайын мәңгілік алауы жанына батырларды еске алып , гүл шоқтарын қойып, аталып өтетін бұл мейрам биыл өзгеше тойланып жатыр. 02.05.2020 күні Алматы қаласы, Алатау ауданы, Ақбұлақ ықшамауданында орналасқан И.Қ. Мандоки атындағы №154 жалпы білім беретін мектепте елімізде орын алған төтенше жағдайға байланысты білім ордасының директоры Алмасбаева Қаламқас Қалиқызының бастамасымен, директордың тәрбие –ісі жөніндегі орынбасары Мақпал Жәнібекқызының ұйымдастыруымен Ұлы Жеңістің 75 жылдығына арналған онлайн режимде концерт өтті. Концертте мектеп ұстаздары мен оқушылары ат салысып, онлайн байланыс арқылы әнде шырқалды, өлеңде оқылды. Бұл концерттің ұйымдастырылуының өзі ұстаздардың жаңашылдығын білдіреді емес пе.....

 Әлемдегі аты жаман аурудың белең алуы Жеңіс күнін осы форматта тойлауға себепші болды. Бірақ біз жүрегіміздің түбінде бұл жеңістің ата- бабаларымыздың қан майданда көрсеткен ерлігінің арқасында келгенін білеміз және өскелең ұрпаққа насихаттаймыз. Жыл өткен сайын ардагерлеріміздің саны азайғанымен , олардың ерлігі, қайсарлығы бүгінгі ұрпақ санасында мәңгі қалмақ. Бүгінгі бейбіт күніміз үшін ардагерлерімізге бас иіп, алғыс білдіреміз. Ешкім де, еш нәрсе де ұмытылмайды......!